मिथिला नरेश भैरव सिन्हा क रानी आओर राजाधिराज पुरुषोत्तमदेवक माता जया या जयात्मा मध्यकालीन मिथिला क एकटा प्रमुख विदुषी छलीह । जया संस्कृत शिक्षा कए बढ़ावा देलथि । स्मृति क संदेहात्मक बिन्दु पर वाचस्पति द्वारा लिखल गेल पुस्तक द्वैतनिर्णय जये क प्रेरणा पर लिखल गेल छल । एतबे टा सोचिकए मोन प्रफुल्लित भए जाएत अछि कि आय हम जाहि विदुषी क खाली नाम जानैत छी, जों हुनकर रचना आजुक समाज कए सेहो उद्दीप्त कए सकतिए । ओइनवर राजवंश निसंदेह कैकटा विदुषी कए बढ़ावा देकल । ओहि मे स लखिमा, धिरामती, चन्द्रकला आओर विश्वासदेवी प्रमुख छलीह । मुदा यैह ओ अन्हार काल छल, जखन नारी शिक्षा पर ग्रहण लागल आओर पर्दा प्रथा समाज पर हावी भए गेल । चंद टका क लेल माय बाप बच्चा तक कए को बेचय लागल छल । नारी क शिक्षा मजाक विषय बनिकए रहि गेल छल । इ सभटा घटनाक्रम स समाज मे नारी सशक्तिकरण आओर शिक्षा कए बड्ड पैघ झटका लागल आओर विकास थमि गेल छल । मुदा एहि मे कोनो संदेह नहि जे एहनो समय मे जया सनक विदुषी समाज कए भेटल । 